“อาลีบาบา” เล็งทุ่มทุนราว 6.27 พันล้านบาท เพื่อรุกธุรกิจสื่อในจีน
"อาลีบาบา" เล็งทุ่มทุนราว 6.2 พันล้านบาท เพื่อรุกธุรกิจสื่อในจีน
5 มิ.ย. 2558

อาลีบาบา บริษัทอี-คอมเมิร์ซยักษ์ใหญ่ของจีน เปิดเผยว่า บริษัทมีแผนจะลงทุนมูลค่า 1.2 พันล้านหยวน (190 ล้านดอลลาร์) หรือ ราว 6.27 พันล้านบาท ในไชน่า บิซิเนส เน็ทเวิร์ก ซึ่งเป็นสื่อด้านการเงินของจีน
แถลงการณ์ร่วมของอาลีบาบาและเซี่ยงไฮ้ มีเดีย กรุ๊ป ระบุว่า การลงทุนในไชน่า บิซิเนส เน็ทเวิร์ก ซึ่งเป็นธุรกิจด้านการเงินของเซี่ยงไฮ้ มีเดีย กรุ๊ป จะเป็นการขยายตัวไปสู่ธุรกิจบริการด้านข้อมูลของอาลีบาบา
ทั้งนี้ อาลีบาบาซึ่งเป็นเจ้าของเว็บไซต์อี-คอมเมิร์ซ Tmall และ Taobao ที่ได้รับความนิยมในจีน และ Alipay ซึ่งเป็นผู้ให้บริการชำระเงินอิเล็กทรอนิกรายใหญ่ที่สุดของจีนนั้น จะกลายเป็นเจ้าของแหล่งทรัพยากรด้านข้อมูลจำนวนมหาศาล ซึ่งครอบคลุม อี-คอมเมิร์ซ การเงิน โลจิสติกส์ และวัฒนธรรม
แหล่งข่าววงในของอาลีบาบาระบุว่า เซี่ยงไฮ้ มีเดีย กรุ๊ปมีแผนจะสำรวจข้อมูลเหล่านี้มาใช้ในเชิงพาณิชย์
ขณะที่แจ็ค หม่า ประธานอาลีบาบากล่าวว่า ทางบริษัทจะให้ความสำคัญกับการนำข้อมูลมาใช้อย่างถูกต้อง ซึ่งรวมถึงความเป็นส่วนตัวและความปลอดภัยของลูกค้า